Vrbové

Vrbové je mesto na západnom Slovensku v okrese Piešťany (Trnavský kraj). V rokoch 1975 – 1991 boli súčasťou Vrbového Šterusy a v rokoch 1975 – 1992 Šípkové. V r. 1958 sa od Vrbového osamostatnili miestne kopanice, ktoré vytvorili novú obec ‒ Prašník.

Polohopis 
Nachádza sa 10 kilometrov na západ od okresného mesta Piešťany, na úpätí Malých Karpát v Podunajskej pahorkatine.

Vodné toky a plochy 
Chotárom obce pretekajú tri potoky: Holeška, Cintorínsky potok a Šípkovec. Hlavným tokom je potok Holeška. Šípkovec je ľavobrežným a Cintorínsky potok pravobrežným prítokom Holešky.

V chotári Vrbového sa sčasti nachádza vodná nádrž Čerenec. Chovajú sa v nej prevažne kaprovité ryby. Stavba Čerenca sa začala v roku 1961, ukončená bola v roku 1964.

Ulice

Symboly obce 
 Erb – na tmavomodrom pozadí je zlatý (žltý) klas so siedmimi zrnami na každej strane a jedným na vrchole klasu.
 Vlajka – pomer 3:2 päť pozdĺžnych pruhov v žltej a tmavomodrej farbe (3x žltá, 2x modrá), zakončená tzv. lastovičím chvostom.

Dejiny 
Súčasn mesto Vrbové je veľmi staré mesto. V Zoborskej listine z r. 1113 sa spomína dedina Počkovec, ktorá býva lokalizovaná do územia dnešného Vrbového. Prvá písomná zmienka o meste pochádza z roku 1332. Prvá zmienka dnešného názvu pochádza z r. 1347, ako Worbow. V tej dobe bolo časťou oblasti Čachtického hradu.

Vrbové získalo práva mesta v roku 1437. V roku 1599 bolo spustošené tureckými vojakmi. V roku 1696 rozšíril Leopold I. Vrbovému jarmočné privilégium. Okrem pestovania obilia zohrávalo veľkú rolu až do 19. storočia vinohradníctvo.

Dedina bolo známa trhom s obilím, podporované najmä Židmi, ktorí tvorili veľkú čast obyvateľov mesta. V 20. storočí bola dedina domovom textilného (Trikota), obchodného a drevárskeho priemyslu. V r. 1906 bolo Vrbové spojené s Piešťanmi železnicou.

Počas druhej svetovej vojny sa celá dedina Vrbové stalo getom pre židovské obyvateľstvo z okresu Piešťany. Väčšina židovských obyvateľov Vrbového bola deportovaná do tábora smrti Auschwitz (Oswiecim), kde zahynuli v plynových komorách. Po obsadení Slovenska nacistickými vojskami v roku 1944 bolo Vrbové oslobodené sovietskou armádou ako jedna z posledných obcí v regióne 6. apríla 1945.

Vrbové bolo povýšené na mesto v roku 1967.

Obyvateľstvo 
Na konci 19. storočia tvorili asi tretinu obyvateľov židia. Tí tu žili už od 17. storočia, vyše 200 židov do Vrbového prišlo v roku 1683 z Moravy. Židovská komunita sa postupne rozrastala a podľa všetkého si v roku 1731 zriadila náboženskú obec. Postupne to vybudovali aj tri synagógy, tá najnovšia stále stojí. 

Pri sčítaní obyvateľstva v roku 2011 sa väčšina obyvateľov prihlásila ku rímskemu katolicizmu (4 110 veriacich). 557 veriacich má evanjelická cirkev augsburského vyznania, ku zvyšným cirkvám sa hlási asi stovka obyvateľov. 787 Vrbovčanov deklarovalo, že sú bez vyznania.

Pamiatky 

Je tu rímskokatolícky kostol svätého Martina, z roku 1397 a kostol sv. Gorazda z roku 1997, ako aj kaplnka sv. Rocha z roku 1831 a cintorínska z roku 1936.

Asi najznámejšia stavba v meste je veža pri staršom kostole v centre. Postavená v 19. storočí. Na začiatku 20. storočia sa zistilo, že veža je naklonená. Boli podniknuté kroky na jej záchranu, pričom pod vežu boli dané betónové injektáže. Náklon veže sa podarilo stabilizovať, no späť narovnať sa ju už nepodarilo. Náklon veže je cca 98 –  od zvislej osi smerom na juhozápad.

V meste sa nachádza aj evanjelický kostol, ktorý bol vybudovaný v roku 1929. Ako súčasť kostola je veža z roku 1896.

V meste sa taktiež nachádza budova synagógy. Bola postavená v rokoch 1882 – 1883 v maurskom slohu, ako synagóga bola využívaná do roku 1942.

Kultúra a šport 
 MFK Vrbové – futbalový klub, účastník II.ligy západ
 Mestská Futbalová liga v malom futbale
 Vrbovská hokejbalová liga

Pravidelné podujatia 
 Vrbovské jarmoky
 Kynologické preteky
 Vrbovská pätnástka (bežecké preteky)
 Gorazdovo umelecké Vrbové
 Vrbovské vetry (Hudobný festival)
 FERKUS  CUP (hokejbalový turnaj)

Školstvo 
 1. ZŠ, Školská ul.
 2. ZŠ, Komenského ul.
 Materská škola, Sídl. 9. mája (elokované pracovisko, Súkennícka ul.)
 Cirkevná ZUŠ sv. Gorazda, Beňovského ul.
 ŠZŠ Mórica Beňovského, Nám. sv. Cyrila a Metoda
 Gymnázium Jána Baltazára Magina, Beňovského ul.
 SOŠ, Zigmundíkova ul.

Doprava 
Dedinou prechádza cesta II/499 a končí cesta II/502 (napája sa na II/499).

Vo východnej časti mesta sa nachádza železničná stanica (prezývaná Kača), kde je ukončená odbočka trate z Piešťan na traťový úsek 120 siete železníc Slovenskej republiky. Prevádzkovaná bola do roku 1977 pre osobnú dopravu a do konca tisícročia ešte čiastočne pre nákladnú dopravu. Neskôr bolo plánované zrušiť ju, ale bola ponechaná ako jeden z evakuačných koridorov v prípade hroziacej povodňovej vlny rieky Váh v Piešťanoch. V rokoch 2008 – 2014 bola využívaná ako sklad materiálu pri rekonštrukcii železničnej trate Bratislava – Žilina v úseku okolo Piešťan. V súčasnosti sa znova uvažuje o jej zrušení, pričom na jej trase by mala byť nahradená cyklotrasou spájajúcou Vrbové s Piešťanmi. Túto myšlienku v roku 2017 podporilo aj Ministerstvo dopravy a výstavby.

Osobnosti mesta 
 Ján Baltazár Magin (* 1681 – † 1735), básnik a historik
 Móric Beňovský (* 1746 – † 1786), šľachtic narodený vo Vrbovom, vojak, cestovateľ a kráľ Madagaskaru
 Jozef Emanuel (* 1803 – † 1890), básnik, národovec, publicista a osvetový pracovník
 Pavol Jantausch (* 1870 – † 1947), rímskokatolícky biskup
 Karol Kočí (* 1879 – † 1956), entomológ – koleopterológ a lesník českého pôvodu
 Elo Šándor (* 1896 – † 1952), spisovateľ a publicista
 Karol Nižňanský (* 1919 - † 1984), salezián, misionár (India a USA).
 Anton Polák (* 1919), zakladateľ Flámsko-slovenskej spoločnosti, krajanský aktivista v Belgicku, autor publikácií o Slovensku a slovenských osobnostiach vo flámskom jazyku
 Anton Rákay (* 1925 – † 2013), spisovateľ a lekár
 Jozef Adamec (* 1942 – † 2018), bývalý slovenský futbalista, 61-násobný reprezentant Česko-Slovenska, štvornásobný kráľ česko-slovenských prvoligových strelcov, prvoligový tréner
 Rabíni:
 Vrbové je rodiskom Rabína Yosefa Chaima Sonnenfelda, povestného vrchného rabína Jeruzalema.
 Ďalší Rabín David Zvi Hoffmann sa narodil vo Vrbovom v roku 1843.
 Najslávnejším rabínom bol Rabín Yitschack Weiss, autor mnohých významných diel: Siach Yitschack, Elef Ksav, Avnei BEIS Hayotser, Hagada Shel Pesach Siach Yitschack, Bina leitim a mnoho ďalších. Zahynul počas holokaustu v roku 1942. Jeho práce boli sponzorované rodinou Wernerovou z Vrbového a uverejnené Shem Olam v Bnei Brak.
 Vrchný rabín z Vrbového, Rabín Samuel Reich, syn slávneho rabína Koppela Reicha, prežil holokaust a emigroval do Jeruzalema, kde neskôr zomrel. Pred druhou svetovou vojnou založil Obchodnú školu, ktorá bola neskôr znárodnená.

Partnerské mestá 
  Allsted, Nemecko
  Spišské Podhradie, Slovensko
  Vítkov, Česko

Pozri aj 
 Zoznam kultúrnych pamiatok vo Vrbovom

Referencie

Galéria

Iné projekty

Externé odkazy 
 Satelitná fotografia Vrbového (Google Maps)

 
Okres Piešťany
Mestá na Slovensku
Mestá v Trnavskom kraji